A repülőszázadot az elsők között alakították még a világháború kitörése előtt. Parancsnoka Bernárd Mátyás százados lett, akit később Friedrich Navratil százados váltott. A világháború kitörése után a szerb fronton vetették be, bázisa Rogaticában volt. 1915. június 23-án átkerült az olasz frontra, előbb Aisovizza repülőterére, majd 1916 októberétől a Wippach-folyó mellé. A légierő 1917 júliusi átszervezését követően hadosztályi felderítőszázad lett, nevének rövidítése Flik 4D-re változott. 1917 októberében az 1. Isonzó-hadseregnek rendelték alá és részt vett a sikeres 12. isonzói csatában. 1918 júniusában a 6. hadsereghez került át és a vesztes piavei offenzívában Gaiarine repteréről indult bevetésekre. 1918 végén fotófelderítő-századdá "(Photoaufklärer-Kompanie)" szervezték át, nevének rövidítése Flik 4P lett. A háború után a teljes osztrák légierővel együtt feloszlatták.